muretainas  70 g rosinaid  2-3 spl rummi  5 muna  250 g hapukoort  3 x 200g pakki vanilli maitselist kohupiima  350 g vanilli kohupiimakreemi  suhkrut vastavalt maitsele  peotäis sukaadi (juhend  allpool)    ca 250 g martsipani  Matcha tee pulbrit  1 pakk söetablette  kakaod    Pane rosinad väikesesse kaussi ning vala peale rumm. Aeg-ajalt segades, lase neil seal mõnda aega (muude tegevuste ajal) imbuda.  Vooderda 26-cm'se koogivormi põhi muretainaga ja küpseta 180-kraadises ahjus, kuni kuldne ja aromaatne. Välja võttes keera ahju kuumus 160 kraadi peale.  Klopi munad vähese suhkruga lahti, ning lisa järgemööda piimatooted. Sega kõik hoolikalt läbi ning  maitsesta, vastavalt oma eelistustele, suhkruga. Sega hulka rosinad ja sukaad ning vala koogivormi eelküpsetatud põhjale. Küpseta 160-kraadises ahjus ligi 1,5 tundi (aga ega ma ajas ka väga kindel pole), kuni kook on servadest kerkinud ning keskelt settinud. Enne kaunistamist lase täielikult jahtuda.  Kaunistamiseks jaga martsipan enam-vähem poleks. Ühele poolele sõtku juurde uhmriga purustatud söetabletid (lisades martsipanile vajadusel mõni tilk vett) ning ülejäänule sõtku hulka Macha pulber. Külgede  "mullaga" vooderdamiseks rulli mustast martsipanist kakaoga üle puistatud pinnal 7-10 cm laiad piklikud ribad, ning aseta need ringis koogi külgedele. "Muru"katte jaoks võta appi küüslaugupress. Pressi sealt vähehaaval läbi rohelist martsipani, lõigates terava noaga poole-sentimeetriseid ribasid. Puista need ühtlaselt koogile.    NB! "Muru" panna peale alles söömise päeval, vastasel juhul hakkab ta sulama.          Koori ja lõigu apelsini koor parajateks tükkideks. Aseta koored köögikaalule ning teise kaussi mõõda koortega (massilt!) võrdses koguses suhkrut. Tõsta koored piisava veega  täidetud kastrulisse ning aja keema. Kurna nad sõelal ja jahuta hetkeks külma veega. Nüüd panna koored taas potti, juurde lisa eelnevalt mõõdetud suhkur ja peale piisavalt vett, et kõik napi-napilt kaetud oleks. Keeda tasasel tulel, kuni vett enam põhjas pole ning koored on ilusad oraanžikalt läbikumavad. Enne kasutamist lase täielikult jahtuda.  Konkreetse retsepti jaoks kulus umbes ühe suure apelsini jagu sukaadi, aga seda head kraami tasub ikka varuga teha. :)      ***    Olen küll oma postitusega väga hilinenud, aga parem hilja, kui mitte kunagi. Selline kook siis kaunistas meie lauda lihavõtetel. Tegemise käigus juhtus mul küll palju apsakaid (alustades sellest,  kuidas ma unustasin põhja eelküpsetada kuni selleni, et sukaadi lisamine meenus hetk peale seda, kui olin koogi rahulolevalt ahju pistnud), kuid lõpptulemusega jäin siiski väga rahule. Koogile oleks kaunistuseks veel imehästi sobinud mõned kollased lillekesed, aga pildistamise hetkel polnud mul neid küll kuskilt võtta. Igal-juhul oli tegu veidike kergema, aga samas maitsva alternatiivga pashale. :)